b'\n_START_ARTICLE_\nSlavina, Postojna\n_START_SECTION_\nZgodovina\n_START_PARAGRAPH_\nLegenda govori, da je na hribu Tabr \xc5\xbeivela pobo\xc5\xbena vdova, ki je imela slepo h\xc4\x8der. Vdova naj bi vsak ve\xc4\x8der na jezeru pod gradom videla lu\xc4\x8dko, ki se je prikazovala in sprehajala po otoku sredi jezera. Gra\xc5\xa1\xc4\x8dakinja je verjela, da je lu\xc4\x8dka Marija in se zaobljubila, da, \xc4\x8de njena h\xc4\x8di spregleda- ji sezida cerkev. Mladenka je spregledala, jezero je usahnilo, sedaj pa v zahvalo na otoku stoji \xc4\x8dudovita cerkev Vnebovzete. Skozi zgodovino se je obdr\xc5\xbealo ime vasi: Marija na jezeru._NEWLINE_Cerkev omenja tudi Valvasor in o vasi pove: "Slavina je velika in lepa vas". Kot prafara in kaplanija ima Slavina bogato preteklost, a z leti se je Postojna ve\xc4\x8dala in s tem pridobivala upravne funkcije. Postojna je sedaj dekanija, Slavina pa le \xc5\xbeupnija._NEWLINE_Leta 1522 so na cvetno nedeljo Slavino napadli Turki. Takratnemu \xc5\xbeupniku so ukazali, naj bo\xc5\xbejemu ljudstvu oznani, da nauk o Kristusu ni resni\xc4\x8den, a ker se je upiral, so ga skupaj z nekaj verniki ubili, ostale pa odpeljali v su\xc5\xbeenjstvo (iz Slavine in okolice kar \xc5\xa1esttiso\xc4\x8d)._NEWLINE_Kljub burni preteklosti pa je ta vasica na notranjsko-kra\xc5\xa1kem ohranila svoje navade, predvsem pa svojo preko 800 let staro tradicijo in ugled, saj \xc5\xa1e danes velja za zelo pomembno vas in \xc5\xbeupnijo.'